Vervatoxa Meclîsê Cinîyan ê HDPyî Ayşe Acar Başaran endamanê Koordînasyonê Cinîyan û Gruba Cinîyan a Parlamnto reyde bînaya merkezê pêroyî de derheqê operasyonanê qirkerdişê sîyasîyî de eşkerayîyêke daye. Hemsereka KCDyî Leyla Guven, Hemvervatoxa HDKyî Îdîle Ugurlu û Hemsereka DBPyî Salîha Aydenîz zî tewrê eşkerayîye bîyî.
Qiseykerdişê Başarane ra beşêk wina ya:
''5 rojî verî semedê serebûtanê Kobanê ra ke 6 serrî verê cû qewimîyayî, 20 embazê ma ameyî destbendkerdene. O çax DAÎŞî Kobanê de qirkerdiş kerdêne. Berpirsîyarê serebûtanê Kobanê îqtîdar o la ma ra hesab perseno. Îqtîdar ho qesasê Kobanê gêno.
Nê operasyonê îqtîdarî yê vera HDPyî  sîyasetê ci, dişmenîya ci ya vera cinîyan û xoza eşkera kenê. Îqtîdar bi nê operasyonan HDPyî ra qesasê weçînayê 7ê hezîrane, 1ê teşrîna peyêne û 31ê adare   gêno.
Hêrişê vera HDPyî hêrişê vera îradeyê cinîyan o. Pêro cinîyî, hêzê demokratîkî destpêkê nê hêrişan ra nata bîyî vengê HDPyî. Çunke nê operasyonî vera ê cinîyan ameyî kerdene ke seba temsîlîya têdûşte, Peymana Îstanbulî, Rojawanî, hemserekîye têkoşîn kenê. Nê operasyonî seba cinîyan ê xoverdayoxan  mesajê 'Xo ver medê, têkoşîn mekerê' yo. Fîgene, Sebahate, Gultenî zîndanan de, cinîyê HDPyîjî meydanan de, Meclîs de, cinîyê femînîstî û kurdî her ca de têkoşîn û xoverdayîşê xo dewam kenê.
Ma heta ke şima îqtîdarî ra bîyarê bin do têkoşîn bikerê.
Ê cinîyê ke paştî danê HDPyî, ma înan rê sipas kenê. No paştdayîş do polîtîkayanê dişmenîya cinîyan ê îqtîdarî, polîtîkayanê şerî çin bikero. Ganî ma nê paştdayîşî bikerê pîlêr.
Ma vera sîyasetê parçekerdiş, cîyakerdiş û vilakerdişê nasnameyê cinîyan têkoşînê xo pîl bikerê.''
